ระเบียบกรมธุรกิจพลังงาน ว่าด้วยหลักเกณฑ์การจ่ายเงินสินบนรางวัลและวิธีปฏิบัติ ในการขอรับเงินสินบนหรือเงินรางวัล (ฉบับที่ 2) พ.ศ. 2553
ระเบียบกรมธุรกิจพลังงาน
ระเบียบกรมธุรกิจพลังงาน
ว่าด้วยหลักเกณฑ์การจ่ายเงินสินบนรางวัลและวิธีปฏิบัติ
ในการขอรับเงินสินบนหรือเงินรางวัล
(ฉบับที่
๒)
พ.ศ.
๒๕๕๓
 

โดยที่เป็นการสมควรปรับปรุงการกำหนดหลักเกณฑ์การพิจารณาจ่ายเงินสินบนรางวัลเพื่อให้การดำเนินการป้องกันและปราบปรามการกระทำผิดกฎหมายที่อยู่ในอำนาจหน้าที่รับผิดชอบของกรมธุรกิจพลังงาน
มีประสิทธิภาพยิ่งขึ้น
และอนุวัตตามระเบียบกระทรวงการคลังว่าด้วยการจ่ายเงินสินบนรางวัลและค่าใช้จ่ายในการดำเนินงาน
พ.ศ. ๒๕๔๖ ข้อบังคับกระทรวงการคลังว่าด้วยการหักเงินค่าปรับก่อนนำส่งคลัง พ.ศ.
๒๕๔๖ และฉบับที่ ๒ พ.ศ. ๒๕๔๗ ประกาศกระทรวงการคลัง เรื่อง การกำหนดประเภท
และอัตราการหักเงินค่าปรับก่อนนำส่งคลัง ลงวันที่ ๑๑ กุมภาพันธ์ พ.ศ. ๒๕๔๗
และฉบับที่ ๒ ลงวันที่ ๖ กันยายน พ.ศ. ๒๕๔๗
กรมธุรกิจพลังงานจึงออกระเบียบปฏิบัติในเรื่องดังกล่าว ดังต่อไปนี้

ข้อ ๑ ระเบียบนี้เรียกว่า ระเบียบกรมธุรกิจพลังงานว่าด้วยหลักเกณฑ์การจ่ายเงินสินบนรางวัลและวิธีปฏิบัติในการขอรับเงินสินบนหรือเงินรางวัล
(ฉบับที่ ๒) พ.ศ. ๒๕๕๓

ข้อ ๒[๑]
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิกความในข้อ ๑๓
แห่งระเบียบกรมธุรกิจพลังงานว่าด้วยหลักเกณฑ์การจ่ายเงินสินบนรางวัลและวิธีปฏิบัติในการขอรับเงินสินบนหรือเงินรางวัล
พ.ศ. ๒๕๕๓ และให้ใช้ความต่อไปนี้แทน
ให้อธิบดีกรมธุรกิจพลังงานหรือผู้ที่ได้รับมอบหมาย
หักเงินค่าปรับนำส่งคลังเป็นรายได้ของแผ่นดิน ก่อนนำมาจ่ายเป็นเงินสินบนเงินรางวัลและค่าใช้จ่ายในการดำเนินงาน
ดังนี้
(๑) กรณีการจับกุมผู้กระทำผิด
ให้หักในอัตราร้อยละ ๒๐ ของเงินค่าปรับที่ได้รับ
(๒) กรณีตรวจพบการกระทำผิด ให้หักในอัตราร้อยละ
๔๐ ของเงินค่าปรับที่ได้รับ
การจ่ายเงินสินบนหรือเงินรางวัลตามระเบียบนี้
ให้ใช้กับการแจ้งความนำจับหรือการจับกุมการกระทำผิดตามพระราชบัญญัติการค้าน้ำมันเชื้อเพลิง
พ.ศ. ๒๕๔๓ พระราชบัญญัติควบคุมน้ำมันเชื้อเพลิง พ.ศ. ๒๕๔๒
พระราชบัญญัติวัตถุอันตราย พ.ศ. ๒๕๓๕
พระราชกำหนดแก้ไขและป้องกันภาวะการขาดแคลนน้ำมันเชื้อเพลิง พ.ศ. ๒๕๑๖
และประกาศคณะปฏิวัติ ฉบับที่ ๒๘ ลงวันที่ ๒๙ ธันวาคม พ.ศ. ๒๕๑๔ ทุกฐานความผิด
นับถัดจากวันที่ประกาศมีผลบังคับใช้เป็นต้นไป

ข้อ ๔ ให้ยกเลิกความในข้อ ๒๓
แห่งระเบียบกรมธุรกิจพลังงานว่าด้วยหลักเกณฑ์การจ่ายเงินสินบนรางวัลและวิธีปฏิบัติในการขอรับเงินสินบนหรือเงินรางวัล
พ.ศ. ๒๕๕๓ และให้ใช้ความต่อไปนี้แทน
ให้คณะกรรมการมีอำนาจหน้าที่ ดังต่อไปนี้
(๑)
กำหนดหลักเกณฑ์การพิจารณาเพื่อปฏิบัติการตามระเบียบนี้
(๒) ตีความกรณีมีปัญหาการปฏิบัติตามระเบียบนี้
(๓)
วินิจฉัยชี้ขาดกรณีมีข้อพิพาทเกี่ยวข้องกับสิทธิของผู้ขอรับเงินสินบนหรือเงินรางวัล
(๔)
เรียกเจ้าหน้าที่หรือบุคคลอื่นที่เกี่ยวข้องมาชี้แจงข้อเท็จจริงหรือส่งมอบเอกสารที่อยู่ในครอบครอง
(๕) ระงับการจ่ายเงินสินบนหรือเงินรางวัล
กรณีที่เห็นว่าการจ่ายเงินสินบนหรือเงินรางวัลไม่ถูกต้องตามกฎหมายหรือระเบียบนี้
และถ้าได้จ่ายเงินสินบนหรือเงินรางวัลไปแล้ว ให้ผู้รับส่งคืนแก่กรมธุรกิจพลังงาน
กระทรวงพลังงาน ภายในหกสิบวัน นับแต่วันที่ได้รับแจ้งมติคณะกรรมการ
(๖)
แต่งตั้งคณะอนุกรรมการเพื่อตรวจสอบข้อเท็จจริงและดำเนินการตามที่คณะกรรมการมอบหมาย
(๗) ปฏิบัติการอื่นตามที่กรมธุรกิจพลังงาน
กระทรวงพลังงาน มอบหมาย คำวินิจฉัยของคณะกรรมการให้เป็นที่สุด


ประกาศ
ณ วันที่ ๑๔ กันยายน พ.ศ. ๒๕๕๓
พีระพล
สาครินทร์
อธิบดีกรมธุรกิจพลังงาน





ภิรมย์พร/ผู้จัดทำ
กวินทราดา/ตรวจ
๑๖
พฤศจิกายน ๒๕๕๓


[๑]
ราชกิจจานุเบกษา เล่ม ๑๒๗/ตอนพิเศษ ๑๒๔ ง/หน้า ๗/๒๖ ตุลาคม ๒๕๕๓